SEKSION 9
Nagkiddaw Dagiti Israelita iti Ari
Simmukir ni Saul, ti umuna nga ari iti Israel. Simmukat kenkuana ni David, a nakitulagan ti Dios maipaay iti agnanayon a pagarian
KALPASAN ni Samson, nagserbi ni Samuel kas propeta ken ukom iti Israel. Dagiti Israelita sangkaibagada kenkuana a kayatda ti maaddaan iti ari kas iti dadduma a nasion. Nupay makapasair ken Jehova dayta, binilinna ni Samuel a patganna ti kiddawda. Pinili ti Dios ti napakumbaba a lalaki a ni Saul nga agbalin nga ari. Ngem idi agangay, ni Ari Saul nagbalin a natangsit ken nasukir. Gapuna, ni Jehova binilinna ni Samuel a mangdutok iti sabali nga ari—maysa nga agtutubo nga agnagan iti David. Ngem naglabas pay ti adu a tawen sakbay a nagari ni David.
Idi agtutubo pay ni David, sinarungkaranna ti kakabsatna a kameng ti buyot ni Saul. Ti intero a buyot pagbutbutnganda ti mannakigubat a higante nga agnagan iti Goliat, a mangum-umsi kadakuada ken iti Diosda. Gapu iti rurod ni David, inawatna ti karit ti higante a pannakirupak kenkuana. Babaen laeng ti maysa a pallatibong ken sumagmamano a bato, ti agtutubo sinangona ti kabusor, nga agtayag iti dandani tallo a metro. Gapu iti pananglais kenkuana ni Goliat, kinuna ni David a nabilbileg ti igamna gapu ta isu ket makidangadang iti nagan ni Jehova a Dios! Pinapatay ni David ni Goliat babaen ti maysa laeng a bato sana pinugotan babaen ti mismo a kampilan ti higante. Timmalaw ti buyot dagiti Filisteo gapu iti butengda.
Idi damo, naragsakan ni Saul gapu iti kinatured ni David, isu a dinutokanna a mangidaulo iti buyotna. Ngem idi agsasarunon ti balligi ni David, napalalon ti imon ni Saul. Nagtalaw ni David tapno maispal ket nagbiag kas pugante iti adu a tawen. Kaskasdi, nagtalinaed a nasungdo iti ari a mangikagkagumaan a mangpapatay kenkuana, ta sipapanunot a ni Jehova a Dios ti nangdutok ken Ari Saul. Idi agangay, natay ni Saul iti paggugubatan. Di nagbayag, nagari ni David kas inkari ni Jehova.
“Sigurado nga ipasdekkonto a sititibker ti trono ti pagarianna agingga iti tiempo a di nakedngan.”—2 Samuel 7:13
Kas ari, tinartarigagayan ni David ti mangibangon iti maysa a templo para ken Jehova. Ngem kinuna ni Jehova ken David a maysanto kadagiti annakna—ni Solomon—ti mangaramid iti dayta. Nupay kasta, ti Dios ginunggonaanna ni David babaen ti maysa a makapainteres a tulag iti nagbaetanda: Agtaud iti kaputotan ni David ti awan kapadana a dinastia dagiti ari. Dayta a kaputotan ti pagtaudanto ti Manangisalakan wenno Bin-i a naikari idiay Eden. Isunto dayta ti Mesias, a kaipapananna “Daydiay Napulotan,” a dinutokan ti Dios. Inkari ni Jehova a ti Mesias ti agbalinto nga Agturay iti agnanayon a gobierno wenno Pagarian.
Kasta unay ti panagyaman ni David isu a nagurnong iti adu a materiales ken agkakangina a metal para iti pannakaibangon ti templo. Nangputar met iti adu a naipaltiing a salmo. Idi dandanin matay, binigbig ni David: “Ti espiritu ni Jehova ti nagsao babaen kaniak, ket ti saona adda idi iti dilak.”—2 Samuel 23:2.
—Naibasar iti 1 Samuel; 2 Samuel; 1 Cronicas; Isaias 9:7; Mateo 21:9; Lucas 1:32; Juan 7:42.
Ammuem ti Ad-adu Pay
Dagiti Naimbag nga Ari ken Dakes nga Ari
Apay a nabingay ti Israel iti dua a pagarian?
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn